இப்போது பல பக்கங்களிலும் வெளி இணைப்புக்கள் பெருமளவில் ஆங்கிலப் பக்கங்களுக்குச் செல்பவை. இது ஆரோக்கியமானதா? ஆங்கில வெளி இணைப்புக்களைத் தேடும் ஒருவருக்கு ஆங்கில விக்கிபீடியாவுக்குப் போனால் போதுமானது. த.வியில் எதற்கு? உத்தியோகபூர்வ வலைத்தளம் போன்ற ஓரிரண்டுக்கு மேல் ஆங்கில வெளியிணைப்புக்கள் வழங்குவதில்லை என்ற கொள்கையைப் பின்பற்றினால் என்ன? தமிழ் இணைப்புக்களுக்கு முக்கியத்துவம் வழங்குவது தமிழில் இணைய உள்ளடக்க உருவாக்கத்தைத் தூண்டி நிற்பதாக இருக்குமல்லவா? கோபி 09:12, 18 பெப்ரவரி 2007 (UTC)
:தமிழ் இணைப்புகளை வரிசையில் முதலில் தரலாம். ஆனால், பயனுள்ள இணைப்புகளாக இருக்கும்பட்சத்தில் ஆங்கில இணைப்புகளை எவ்வளவு வேண்டுமானாலும் தரலாம் என்பது என் எண்ணம்--Ravidreams 09:30, 18 பெப்ரவரி 2007 (UTC)  
ரவி, இவை எனது தனிப்பட்ட கருத்துக்கள். நான் இவ்வாறு எண்ணுவது விஜயின் உரையாடல்களை வாசித்த பின்னரே. ஓரிடத்தில் ஜாதி என்று இருந்தால் அதனை சாதியாக்கி விடுவதில் தீவிரம் காட்டும் நாம் பெருமளவு பக்கங்களில் ஆங்கில உள்ளடக்கமிருப்பது தொடர்பில் எந்த குழப்பமுமின்றியிருக்கிறோம். எத்தனை வெளியிணைப்புக்கள் ஆங்கிலப் பக்கங்களுக்குச் சென்றாலும் சரியாகவே படுகிறது. ஒரு காலத்தில் வடமொழியும் தமிழில் இதே செல்வாக்கையே செலுத்தியது. இனியொரு காலத்தில் சீனர் பொருளாதார வல்லமை பெற்று அதனால் சீன மொழி முக்கியமானதொன்றாக வளர்ந்தால் நாம் எந்த வெட்கமுமின்றி சீன இணைப்புக்களக் கொடுப்போம். ஏனென்றால் தமிழரது மனநிலை அப்படி. இத்தனை காலம் இந்த மொழி தப்பிப் பிழைத்திருப்பது அதன் சிறப்பேயன்றி அதனைப் பேசுவோரால் அல்ல என்பது என் தாழ்மையான அபிப்பிராயம். ஒரு சீன நகரத்தைப் பற்றிய அல்லது பிரெஞ்சு எழுத்தாளரைப் பற்றிய அல்லது அரபிக் கவிஞரைப் பற்றிய வெளியிணைப்புக்கள் நிச்சயம் அந்தந்த மொழிகளில் சிறப்பாக இருக்கும். ஆனால் நாம் ஆங்கில வெளியிணைப்புக்களை அடுக்கி வைப்போம். இதன் மூலம் ஆங்கிலத்தில் வாசிக்கச் சொல்லி விக்கிபீடியாவைப் பயன்படுத்துவோர் மீது திணிப்போம். அதையிட்டு எந்த மனச் சஞ்சலமும் எமக்கு இருப்பதில்லை... ஆங்கில வெளியிணைப்புக்கள் இருக்கத்தான் வேண்டுமானால் நாம் ஆங்கில விக்கிபீடியாவுக்கே பங்களிக்கலாமே. த.வி.க்கு வருமொருவர் தமிழில் தகவலறியத் தானே வருகிறார்? பொருத்தமான ஆங்கில விக்கியிணைப்புக்கு மேலதிகமாக மற்றைய இணைப்புக்கள் எதற்கு? ஆங்கில இணைப்புக்களே வேண்டாம் என்று நாம் சொல்ல வரவில்லை. ஆனால் முக்கியமான ஓரிரு இணைப்புக்கள் போதும் என்கிறேன்.  
தமிழின் தொடர்ச்சியை உறுதிப்படுத்துவதற்கு இணையத்தை ஆக்கபூர்வமாகப் பயன்படுத்த முடியும். தமிழில் உள்ளடக்க உருவாக்கம் ஊக்குவிக்கப்படல் வேண்டும். வலைப்பதிவுகள், இணையத்தளங்களில் எழுதுவோரெல்லாம் த.வி.க்கு வர வாய்ப்பில்லை. ஆனால் அவர்களில் தரமான உளடக்கத்தை உருவாக்குவோருக்கு முக்கியத்துவம் கொடுத்து அவர்களது பக்கங்களுக்கு இணைப்புக் கொடுப்பது அவர்களை மேலும் பங்களிக்கத் தூண்டக்கூடும். தமிழில் இன்னொரு இணையக் கலைக்களஞ்சியம் உருவாவதும் உடனடிச் சாத்தியமில்லை. அவ்வாறிருக்கையில் த.வி.யை ஒரு கட்டுக்கோப்பான கலைக்களஞ்சியமாகத் துப்புரவாக்கிச் சீரமைப்பது எங்கள் கைகளிற்தான் இருக்கிறது. கோபி 13:22, 18 பெப்ரவரி 2007 (UTC)  
கோபி, அதிகாரப்பூர்வ வலைத்தளங்கள், படத்தளங்கள், நிகழ்படத்தளங்கள் ஆகியவை ஆங்கிலத்தில் இருந்தாலும் இணைப்பு தரலாம். இத்தளங்கள் தமிழில் அமையும் வழக்கம் இன்னும் வராத வேளையில் இவற்றை ஒதுக்கி விடவும் முடியாது என்பது கவனிக்கப்பட வேண்டும். ஆங்கில இணைப்புகளை பெரிதளவும் குவிக்கும் போக்கை தவிர்க்க வேண்டும் என்பதில் உடன்படுகிறேன். எனினும், தமிழர், தமிழ் தொடர்புடைய பல தகவல்களுக்கு கூட இணைப்புகள், உசாத்துணைகள் ஆங்கிலத்திலேயே கிடைக்கின்றன. இந்த கட்டுரைகள் ஆங்கில விக்கிபீடியாவில் இருக்குமென்றோ இல்லை இந்த இணைப்பை இடுவதற்காக ஒரு கட்டுரையை அங்கு தொடங்க வேண்டுமென்றோ எதிர்ப்பார்க்க முடியாது. அப்படிப்பட்ட வேளைகளில் ஆங்கில இணைப்புகளை பொருத்தமானவற்றை அளவோடு அனுமதிக்க வேண்டும். முழுக்க ஆங்கில இணைப்பு கூடாது என்ற இறுக்கமான கொள்கையில் உடன்பாடு இல்லை. இதை நீங்கள் பரிந்துரைப்பதற்கான நோக்கோடு உணர்வளவில், கொள்கை அளவில் உடன்படும் வேளை, இதை ஒரு பெரிதும் விரும்பத்தக்க ஒரு விக்கி நடைமுறையாகவோ வழிகாட்டுதலாகவோ தான் சுட்ட முடியும். கண்டிப்பான விதியாக அல்ல.--Ravidreams 18:10, 18 பெப்ரவரி 2007 (UTC)  
: அறிவைப் பெற்றுக்கொள்வதற்கு எந்தமொழியையும் நாடலாம். தமிழில் பொருத்தமான கட்டுரைகள் இருந்தால் அவற்றுக்குத் தான் முன்னுரிமை கொடுத்துவருகிறோம். இல்லாதவிடத்து ஆங்கில மொழிக் கட்டுரைகளை இணைப்புச் செய்வது பொருத்தமானதே. மற்றமொழிக் கட்டுரைகளை வாசித்து அறிவைப் பெறுவதில் வெட்கப்பட என்ன இருக்கிறது? பிற மொழிக்கட்டுரைகளில் வரக்கூடிய அனைத்து விடயங்களும் தமிழில் வரும்வரை பிறமொழிக் கட்டுரைகளின் தேவை இருக்கத்தான் செய்யும் அது இன்றியமையாததும்கூட. தமிழில் கட்டுரைகள் எழுதுவதற்கும் பெருமளவில் ஆங்கிலமொழிக் கட்டுரைகளிலும் நூல்களிலும்தான் நாம் பெரிதும் தங்கியிருக்கிறோம். அதில் பிழையேதும் கிடையாது. தமிழ் எழுதும்போது பிற மொழிச் சொற்களைத் தவிர்ப்பதும், பிறமொழிகளிலிருக்கும் விடயங்களையே வாசிக்கக்கூடாது என்று கண்ணை மூடிக்கொள்வதும் ஒன்றல்ல. தமிழ், தமிழர் சம்பந்தப்பட்ட விடயங்களில்கூட நாம் பிற மொழிக் கட்டுரைகளை வாசிக்கவேண்டியது முக்கியமானது. இதன்மூலம்தான் மற்றவர்கள் நம்மைப்பற்றி என்ன சொல்கிறார்கள் என்பதை அறிந்து கொள்ளமுடியும். Mayooranathan 19:15, 18 பெப்ரவரி 2007 (UTC)  
அறிவைப் பெற எம்மொழிக் கட்டுரைகளி வாசிப்பதும் நல்லதுதான். நான் இங்கு குறிப்பிட்டது ஆங்கில இணைப்புக்களுக்கு நாம் கொடுக்கும் முக்கியத்துவம் தொடர்பானது. ஆங்கிலத்தில்தான் தேடவேண்டியிருப்பின் இணையான ஆங்கில விக்கிக் கட்டுரைக்குப் போனால் போதுமே. ஆங்கில விக்கியிலிருந்து வெளி இணைப்புக்களைப் பிரதியெடுத்துவந்து த.வி.யில் நிரப்பி வைப்பதால் ஆகப்போவது என்ன? கோபி 19:38, 18 பெப்ரவரி 2007 (UTC)  
::மயூரநாதன், இரவி அவர்களின் கருத்துக்களுடன் முழுதும் உடன்படுகின்றேன். நல்ல அறிவான கருத்துக்கள் எங்கிருந்தாலும் எம்மொழியில் இருந்தாலும், யார் சொன்னாலும் நாம் ஊன்றி கற்றறிவது நல்லதே. எப்பொருள் யார்யார் வாய்க் கேட்பினும் நன்றே! எம்மொழியில் இருந்து கற்றாலும் நன்றே. நம் மொழியில் ஆக்குவதும், நம்மொழியில் ஆக்கும் பொழுது சிறப்பு கூட்டுவதும் நம் கையில் உள்ளது. மேலும் பிறமொழிச் சுட்டுகள் இருந்தால், அங்கிருந்து தேவைக்கேற்ப கருத்துக்கள் பெறவும் ஒப்பிட்டுப் பார்க்கவும், மேலும் பின்னர் செப்பமாகத் தமிழில் செய்யவும் பயனுடையதாக இருக்கும். சில காப்புரிமம், எழுத்துரிமம் பெற்றதாக இருக்கலாம் எனவே த.வி.யில் இடவோ மொழி பெயர்க்கவோ கூடாததாக இருக்கலாம். ஆனால் கருத்தறிய, பயன் பெற அவை முக்கியமானதாக இருக்கலாம். எனவே பிற மொழி வெளி இணைப்புகள் வரவேற்கப்பட வேண்டிய ஒன்று. ஆங்கிலம் மட்டுமில்லை, ஜப்பான் மொழி, சீன மொழி ஆகிய எம்மொழியாயினும் வரவேற்பு அளிக்க வேண்டும். பலரும் ஆங்கில அறிந்திருப்பதால், ஆங்கில இணைப்புகள் அதிகமாக இருக்க நேரிடலாம்.--செல்வா 19:49, 18 பெப்ரவரி 2007 (UTC)  
:::கோபி, தமிழில் ஒருவர் ஒரு கட்டுரையைப் படித்த பின் அதன் வெளியிணைப்புகளை அவர் சொடுக்கிப் பார்க்க ஏதுவாய் இருக்கும். இதற்காக ஒருவர் ஆங்கில விக்கிக்குப் போக வேண்டியதில்லை. மேலும், அந்த இணைப்பில் என்ன உள்ளது, எது பற்றியது என்னும் செய்திகள் தமிழில் கொடுக்கப் பட்டுள்ளன. --செல்வா 19:49, 18 பெப்ரவரி 2007 (UTC)  
செல்வா, பெருமளவு கட்டுரைகளில் வெளி இணைப்பு விளக்கங்கள் ஆங்கிலத்திலேயே உள்ளன. இது வெறுமனே ஆங்கில விக்கியிலிருந்து பிரதி செய்ததன் விளைவு. அவ்விணைப்புக்கள் தமிழ்ச் சூழலுக்குத் தேவையானவையா என்பது கவனத்திலெடுக்கப்பட்டிருக்கவும் வாய்ப்புக்கள் இல்லை. வெளி இணைப்பு எம்மொழியிலிருப்பினும் அம்மொழி என்ன என்பதைத் தெரிவிப்பதோடு இணைப்பை விளக்கும் தலைப்பு தமிழாக்கப்பட்டே இருக்க வேண்டும் என்பதை கொள்கையாக்கினால் என்ன? கோபி 19:53, 18 பெப்ரவரி 2007 (UTC)  
அறிவைப் பெற எம்மொழிக்கும் செல்லலாம் என்பதில் மாற்றுக் கருத்துக்கள் இல்லை. வெளி இணைப்புக்களுக்காக ஆங்கில் அல்லது பிற மொழி விக்கிபீடியாக்களுக்குப் போக வேண்டியிருக்காமல் தமிழிலேயே இருப்பது பொருத்தப்பாடானது என்பதையும் ஏற்றுக் கொள்கிறேன். ஆனால் சில பக்கங்களைப் பார்க்கும்போது இது தமிழ் விக்கிபீடியா என்பதே மறந்து போய்விடுகிறது. ஆதலால் கொடுக்கப்படும் வெளி இணைப்பு விளக்கங்கள் தமிழில் இருப்பதே பொருத்தமானது. இல்லையா? கோபி 19:56, 18 பெப்ரவரி 2007 (UTC)  
:விக்கி என்பதே ஒரு கூட்டு முயற்சிதானே. முதலில் படியெடுத்து பதித்தவர் ஆங்கிலத்திலேயே விட்டுருந்தாலும். நீங்களோ நானோ வேறு ஒருவரோ, ஏற்றவாறு குறிப்புகளையும், தலைப்புகளையும் தமிழ்ப் படுத்தலாமே. இதற்கு ஒரு கொள்கை வேண்டுமா? கொள்கையாக இருந்தாலும், பின்பற்றாமல் விட்டோர் செய்ததை கொள்கைக்கு உட்படுத்துவது நம் எல்லோரின் கடமையும்தானே? --செல்வா 20:03, 18 பெப்ரவரி 2007 (UTC)